[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.10.2005

COM(2005) 478 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 27/2005, όσον αφορά τη ρέγκα, το χάλιμπατ της Γροιλανδίας και το χταπόδι

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός του Συμβουλίου (ΕΚ) αριθ. 27/2005[1] καθορίζει για το 2005, για ορισμένα αποθέματα ιχθύων και ομάδες αποθεμάτων ιχθύων, τις αλιευτικές δυνατότητες και τους συναφείς όρους για τα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων.

1. Σύμφωνα με νέες επιστημονικές συμβουλές, οι κοινοτικές αλιευτικές δυνατότητες όσον αφορά τη ρέγκα στις υποδιαιρέσεις 30 και 31 της Βαλτικής Θάλασσας πρέπει να αυξηθούν κατά 15 000 τόνους και να φθάσουν σε 86 856 τόνους. Η αύξηση θα πρέπει να τεθεί σε εφαρμογή.

2. Στον κανονισμό (ΕΚ) αριθ. 27/2004 του Συμβουλίου, δεν χορηγήθηκε ποσόστωση στη Λιθουανία για το χάλιμπατ της Γροιλανδίας στην υποδιαίρεση ΙΙα και στις υποπεριοχές IV και VI. Αυτό οφειλόταν στο γεγονός ότι κατά το χρόνο κατάρτισης της πρότασης της Επιτροπής (COM 746 τελικό) δεν είχαν αναφερθεί αλιεύματα της Λιθουανίας όσον αφορά το χάλιμπατ της Γροιλανδίας στις περιοχές αυτές. Εντούτοις, η Λιθουανία υπέβαλε πληροφορίες που δείχνουν ότι έχει αλιεύσει κατά το παρελθόν αλιεύματα στην υποπεριοχή VI, και ότι τα αλιεύματα αυτά είχαν αναφερθεί προηγουμένως εσφαλμένα ότι αλιεύθηκαν στην υποπεριοχή XII.

Ο FAO επιβεβαίωσε ότι η Λιθουανία ζήτησε διόρθωση των στοιχείων αλιευμάτων της σχετικά με το χάλιμπατ της Γροιλανδίας κατά τα έτη 2001 – 2003. Ο FAO επιβεβαίωσε επίσης ότι τα στοιχεία όσον αφορά τα αλιεύματα για το 2001, 2002 και 2003, τα οποία παρασχέθηκαν από τη Λιθουανία στην Επιτροπή, είναι τα ίδια με εκείνα που επίσημα κοινοποιήθηκαν στο FAO, δηλαδή 3, 48 και 24 τόνοι αντίστοιχα στην περιοχή VI και 0, 0 και 2 αντίστοιχα στην υποπεριοχή XII.

Τα προηγούμενα αυτά αλιεύματα θα πρέπει ως εκ τούτου να παρέχουν το δικαίωμα στη Λιθουανία να λάβει ποσόστωση 10 τόνων χάλιμπατ της Γροιλανδίας στις προαναφερόμενες περιοχές.

3. Το ελάχιστο μέγεθος του χταποδιού (octopus vulgaris) ορίζεται σε 750 gr στον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων για την προστασία των νεαρών θαλάσσιων οργανισμών[2].

Το ελάχιστο μέγεθος εφαρμόζεται μόνο στην αλιεία, εκφόρτωση και πώληση χταποδιών που προέρχονται από θαλάσσια ύδατα υπό την κυριαρχία ή δικαιοδοσία των κρατών μελών που βρίσκονται σε μία από τις περιοχές που προσδιορίζονται στο άρθρο 2 του κανονισμού του Συμβουλίου (ΕΚ) αριθ. 850/98.

Προκειμένου να υποστηριχθεί η διατήρηση του αποθέματος αυτού και ιδίως η προστασία των νεαρών χταποδιών, είναι επίσης αναγκαίο να θεσπιστεί ένα ελάχιστο μέγεθος χταποδιού το οποίο προέρχεται από θαλάσσια ύδατα υπό την κυριαρχία ή δικαιοδοσία των τρίτων χωρών που βρίσκονται στην περιοχή CECAF.

Το ελάχιστο μέγεθος ανέρχεται σε 500 gr (εκσπλαχισμένο). Το χταπόδι μικρότερο του κανονικού μεγέθους από την περιοχή αυτή δεν πρέπει να διατηρείται επί του σκάφους, να μεταφορτώνεται, να εκφορτώνεται, να μεταφέρεται, να αποθηκεύεται, να επιδεικνύεται ή να προσφέρεται προς πώληση, να πωλείται ή να διατίθεται στο εμπόριο.

Το Συμβούλιο καλείται να εγκρίνει την παρούσα απόφαση του συντομότερο δυνατό προκειμένου να επιτρέψει στους αλιείς να προγραμματίσουν τις δραστηριότητές τους για την αλιευτική περίοδο.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 27/2005, όσον αφορά τη ρέγκα, το χάλιμπατ της Γροιλανδίας και το χταπόδι

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2371/2002 του Συμβουλίου, της 20ης Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής[3], και ιδίως το άρθρο 20,

την πρόταση της Επιτροπής[4]

Εκτιμώντας τα ακόλουθα:

(1) Ο κανονισμός (ΕΚ) αριθ. 27/2005[5] του Συμβουλίου καθορίζει για το 2005, για ορισμένα αποθέματα ιχθύων και ομάδες αποθεμάτων ιχθύων, τις αλιευτικές δυνατότητες και τους συναφείς όρους στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων.

(2) Σύμφωνα με νέες επιστημονικές συμβουλές, η Διεθνής Επιτροπή Αλιείας της Βαλτικής Θάλασσας εξέδωσε σύσταση βάσει της οποίας αυξάνονται οι κοινοτικές αλιευτικές δυνατότητες για τη ρέγκα στις υποδιαιρέσεις 30 και 31 της Βαλτικής Θάλασσας κατά 15 000 τόνους φθάνοντας τους 86 856 τόνους. Η αύξηση θα πρέπει να τεθεί σε εφαρμογή.

(3) Σύμφωνα με διορθωμένες στατιστικές αλιευμάτων, η Λιθουανία θα πρέπει να έχει πρόσβαση σε αλιευτικές δυνατότητες 10 τόνων χάλιμπατ της Γροιλανδίας στη διαίρεση ΙΙα (κοινοτικά ύδατα) και στις υποπεριοχές IV, VI (κοινοτικά ύδατα και διεθνή ύδατα). Ως εκ τούτου, τα διορθωμένα στοιχεία θα πρέπει να τεθούν σε εφαρμογή.

(4) Προκειμένου να υποστηριχθεί η διατήρηση του χταποδιού και ιδίως η προστασία των νεαρών χταποδιών, είναι αναγκαίο να θεσπιστεί το 2005 ένα ελάχιστο μέγεθος χταποδιού που προέρχεται από θαλάσσια ύδατα υπό την κυριαρχία ή δικαιοδοσία τρίτων χωρών τα οποία βρίσκονται στην περιοχή CECAF εν αναμονή της έκδοσης κανονισμού του Συμβουλίου για την τροποποίηση του κανονισμού (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων για την προστασία των νεαρών θαλάσσιων οργανισμών[6].

(5) Ως εκ τούτου, ο κανονισμός (ΕΚ) αριθ. 27/2005 θα πρέπει να υποστεί ανάλογη τροποποίηση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα IA, IB και III του κανονισμού (ΕΚ) αριθ. 27/2005 τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από την δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Τα παραρτήματα του κανονισμού (ΕΚ) αριθ. 27/2005 τροποποιούνται ως εξής:

(1) Στο Παράρτημα IA:

Η καταχώρηση σχετικά με το είδος «ρέγγα» στην υποδιαίρεση 30-31 αντικαθίσταται από τα εξής:

‘Είδος: | Ρέγγα | Ζώνη: | Υποδιαιρέσεις 30-31 |

Clupea harengus | HER/3D30.; HER/3D31. |

Φινλανδία | 72 625 |

Σουηδία | 14 231 |

ΕΚ | 86 856 |

TAC | 86 856 | Αναλυτικά TAC σε περίπτωση μη εφαρμογής των άρθρων 3 και 4 του κανονισμού (ΕΚ) αριθ. 847/96 ’ |

(2) Στο Παράρτημα IB:

Η καταχώρηση σχετικά με το είδος «Χάλιμπατ της Γροιλανδίας» στη ζώνη IIα (Κοινοτικά ύδατα) IV, VI (Κοινοτικά και διεθνή ύδατα) αντικαθίσταται από τα εξής:

‘Είδος: | Χάλιμπατ της Γροιλανδίας | Ζώνη: | IIα, IV, VI (Κοινοτικά ύδατα) IV, VI (Κοινοτικά και διεθνή ύδατα) |

Reinhardtius hippoglossoides |

Δανία | 10 |

Γερμανία | 18 |

Εσθονία | 10 |

Ισπανία | 10 |

Γαλλία | 168 |

Ιρλανδία | 10 |

Λιθουανία | 10 |

Πολωνία | 10 |

Ηνωμένο Βασίλειο | 661 |

ΕΚ | 1052 |

Νορβηγία | 145 | (1) (2) |

TAC | Άνευ εφαρμογής |

__________ |

(1) Μόνο η αλιεία με παραγάδια επιτρέπεται στη ζώνη VI. |

(2) Πρέπει να αλιεύεται σε κοινοτικά ύδατα των ζωνών II και VI. ’ |

(3) Στο Παράρτημα III:

Το μέρος Ι τροποποιείται ως εξής:

‘ΜΕΡΟΣ Ι

CECAF

Το ελάχιστο μέγεθος του χταποδιού ( Octopus vulgaris ) στα θαλάσσια ύδατα υπό την κυριαρχία ή δικαιοδοσία τρίτων χωρών που βρίσκονται στην περιοχή CECAF ανέρχεται σε 500 g (εκσπλαχνισμένο). Χταπόδια μικρότερα του ελάχιστου μεγέθους των 500 g (εκσπλαχνισμένα) δεν πρέπει να διατηρούνται επί του σκάφους ή να μεταφορτώνονται, εκφορτώνονται, μεταφέρονται, αποθηκεύονται, πωλούνται, επιδεικνύονται ή προσφέρονται προς πώληση, αλλά πρέπει να επαναρρίπτονται αμέσως στη θάλασσα. ’

[1] EE L 12, 14.1.2005, σ. 1

[2] EE L 125, 27.4.1998 σ. 1. Κανονισμός που τροποποιήθηκε για τελευταία φορά από τον κανονισμό (ΕΚ) αριθ. 602/2004 της 22ας Μαρτίου 2004 (EE L 97, 1.4.2004, σ. 1)

[3] EE L 358, 31.12.2002, σ. 59

[4] EE C […] […],σ. […]

[5] EE L 12, 14.1.2005, σ. 1

[6] EE L 125, 27.4.1998, σ. 1